Yusif bəy Yusifbəyov

Yusif bəy Mirzə Haşım bəy oğlu Yusifbəyov (18 fevral 1844-?) — çar məmuru, xeyriyyəçi.

 Həyatı 
Yusif bəy Mirzə Haşım bəy oğlu 18 fevral 1844-cü ildə Şuşa şəhərində doğulmuşdu. Şuşa Qəza məktəbini bitirmişdi. 1873-cü ildə Yelizavetpol (Gəncə) Dairə məhkəməsinə dəftərxana xidmətçisi vəzifəsinə təyin edilmişdi. 17 iyul 1874-cü ildə Şuşa qəza idarəsinin mülki şöbəsinə köməkçi göndərilmişdi. 12 aprel 1878-ci ildə həmin qəzaya tərcüməçi təyin edilmişdi. 25 iyun 1879-cu ildə II dərəcəli dəftərxana xidmətçisi dərəcəsilə yüksək maaş almağa başladı. Göstərdiyi üstün xidmətlər sayəsində 27 avqust 1881-ci ildə kollej qeydiyyatçısı mülki çininə layiq görüldü. 4 noyabr 1882-ci ildə quberniya katibi mülki çini aldı. Məmuriyyət sahəsində bu tezlikdə çin almaq nadir hadisələrdən idi. Yusif bəy Yusifbəyov xidmət pilləsində ucalmağa başladı. 16 avqust 1883-cü ildə quberniya katibi mülki çini aldı. 2 aprel 1886-cı ildə titulyar müşavir mülki çininə yüksəldi. Yusif bəy Yusifbəyov 8 yanvar 1890-cı ildə Cavanşir qəzasına ədliyyə pristavı təyin edilmişdi. Həmin ilin may ayının 4-də kollej asessoru mülki çininə layiq görülmüşdü. Yusif bəy Yusifbəyov 24 may 1893-cü ildə uzun illər məmuriyyətdə göstərdiyi şərəfli əməyə görə saray müşaviri çini almışdı. 28 aprel 1899-cu ildə Cavanşir qəza idarəsinin mülki şöbəsinə pristav təyin edilmişdi.

 Ailəsi 
Yusif bəy Mahtəban xanım Qasım bəy qızı Mehmandarova ilə ailə qurmuşdu. Baxşəli bəy, Bahadur bəy adlı oğlanları, Qönçə xanım adlı qızı vardı.

 Mükafatları 
Yusif bəy Yusifbəyov 26 fevral 1896-cı ildə III Alekdandrın xatirəsinə həkk edilmiş gümüş medalına, 3 fevral 1913-cü ildə III dərəcəli "Müqəddəs Anna" ordeninə layiq görülmüşdü.

 Mənbə 
 Ənvər Çingizoğlu, Yusifbəyovlar, "Soy" dərgisi, 12 (32), 2009.

 Həmçinin bax 
 Qarabağ
Kateqoriya:Xeyriyyəçilər
Kateqoriya:Şuşada doğulanlar
Kateqoriya:1844-cü ildə doğulanlar